《横峰港》
宋代·董嗣杲

日落大江浒，苦无多人烟。
风湍鸣耳根，饥雁声相联。
雪止月未上，境界太古前。
天低平接水，水远遥粘天。
横峰港头栖，客子心胆悬。
四面渺不极，缆树对我船。
万虑集双鬓，顾影空自怜。
哀哉行役苦，收拾归短篇。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。